Asentel n tayri yeɛa azal d ameqqran ɣer inaggalen, tuget deg-sen i tt-id-ibedren deg ungalen-nsen, ɛud ulac anaggal ur tt-id-igan am uɛeqqa n lemleḥ i ungal-is ladɣa llan wiyaḍ isental-nsen d tayri. Asentel-a s wazal-is, ulac ungal ur t-id-nebdir ara ama d tayri s wudem atrar i yezdin Saɛid d Yamina deg ungal tameddit n wass, ama tayri s wudem ansay yezdin Muḥend Akli d Tasaɛdit. Asentel n Tayri s wudmawen-agi-ines d ayen i d-yrttbegginen anerni n tmetti tazzayrit abeɛda timetti taqbaylit, imi afrayen gar sin wulawen myaḥmalen, ɛeddan akken i zṛubat n leɛwayed d wansayen wwḍen slalen-d assaɣen s wudem atrar werǧin llan di tmetti taqbaylit tansayt.